Diari Oficial de la Generalitat Valenciana


Sumari del DOGV 3564, del 19-08-1999 (1999/6953)

RESOLUCIÓ de 30 de juny de 1999, del director general d'Obres Públiques, per la qual s'acorda la publicació de la concessió administrativa atorgada a l'associació esportiva Club Nàutic les Bassetes.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3564

Data del DOGV
:   19-08-1999

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   1999/6953


Data del document
:   30-06-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Calp
    * pesca esportiva

RESOLUCIÓ de 30 de juny de 1999, del director general d'Obres Públiques, per la qual s'acorda la publicació de la concessió administrativa atorgada a l'associació esportiva Club Nàutic les Bassetes. [1999/X6953]
  
Per Resolució de la Direcció General d'Obres Públiques, de data 10 de maig de 1999, es va atorgar a l'associació esportiva Club Nàutic les Bassetes la concessió administrativa per a l'explotació conjunta del club nàutic, terrenys annexos i port per a embarcacions esportives, situats a les Bassetes de Calp (Alacant), d'acord amb les condicions que s'indiquen en els plecs inserits a continuació:
  
I. Plec de condicions generals
  
Plec aprovat per Ordre d'1 d'agost de 1996, del conseller d'Obres Públiques, Urbanisme i Transports, i publicat en el DOGV el 16 de setembre de 1996.
  
II. Plec de condicions particulars
  
1ª Termini
  
Aquesta concessió finalitza el dia 13 de juny del 2000
  
2ª Cànon
  
El cànon anual per import de 151.416 PTA. (910,028 euros)
  
3ª. Fiança d'explotació
  
Per un import de 288.000 pessetes.
  
III. Prescripcions tècniques
  
1r. Aquesta concessió s'atorga amb subjecció al que disposa la Llei de Costes de 1988, Llei 27/1992, de Ports, i al Pla de Ports i Instal·lacions Nàutiques Esportives de la Comunitat Valenciana.
  
2n. Dins el termini de quinze dies, comptadors des de l'endemà de la notificació d'aquesta resolució, s'alçarà acta de lliurament a Mar Basetes, SL, dels terrenys de domini públic i de les instal·lacions.
  
3r. Dins del termini de 30 dies, comptadors des de l'endemà de la notificació d'aquesta ordre, el concessionari queda obligat a presentar aquest títol de concessió en l'oficina liquidadora que corresponga, a efectes de satisfer, si procedeix, l'impost general sobre transmissions patrimonials i actes jurídics documentats.
  
4t. Si el concessionari incomplira alguna de les obligacions establertes en la condició 3a, l'administració declararà resolta la concessió.
  
5è. L'administració, a través de la Direcció General d'Obres Públiques i servei d'aquesta dependents, podrà inspeccionar en tot moment l'estat de conservació de les obres i els terrenys concedits i assenyalar les reparacions que han de realitzar-se, i el concessionari quedarà obligat a executar-les en el termini que se li assenyale. Si el concessionari no realitzara les obres de reparació en el termini establert, podrà la Conselleria d'Obres Públiques, Urbanisme i Transports, imposar-li una sanció econòmica que no excedesca del vint-i-cinc per cent (25%) del pressupost de les obres, i concedir-li un nou termini d'execució. La sanció podrà ser reiterada en cas d'incompliment del nou termini assenyalat. Si, no obstant la segona sanció econòmica, el concessionari no executara les reparacions, es procedirà a instruir expedient de caducitat de la concessió.
  
6è. La destrucció de totes o de la major part de les obres, sempre que siga per cas fortuït o força major, donarà dret al concessionari per a optar entre l'extinció de la concessió sense cap indemnització o la reconstrucció de les obres en la forma i termini que li assenyale l'administració, sense que, en aquest últim supòsit, s'altere el termini concessional primerament assenyalat. Si la destrucció ocorreguera per dol o culpa del concessionari o persones que d'ell depenguen, l'opció anteriorment establerta correspondrà a l'administració, la que podrà, en tot cas, obligar el concessionari a la reconstrucció de les obres, sense perjudici de les altres responsabilitats que li foren exigibles.
  
La falta d'utilització, durant un període de tres mesos, de les obres i béns de domini públic concedits serà motiu de caducitat de la concessió, a no ser que obeesca a justa causa. Correspon a l'administració en cada cas concret, qualificar les causes al·legades pel concessionari per a justificar el no ús de la concessió. A aquest objecte, el concessionari queda obligat, abans que transcórrega aquest període, a posar en coneixement de l'administració les circumstàncies que motiven la falta d'utilització de les obres i béns concedits. Si l'administració considera inadequades les causes al·legades pel concessionari, incoarà expedient de caducitat de la concessió.
  
7è. L'atorgament d'aquesta concessió no eximeix el seu titular de l'obtenció de les llicències, permisos i autoritzacions legalment procedents.
  
8è. El concessionari vendrá obligat a complir les disposicions vigents, o que d'ara endavant es dicten, que afecten el domini públic concedit i les obres i activitats que s'hi despleguen, especialment les corresponents a llicències i ordenacions urbanístiques, sense que les obres que s'executen puguen ser obstacle al pas per a l'exercici de la vigilància litoral ni de les altres servituds públiques.
  
9è. Les instal·lacions nàutiques esportives, l'explotació de les quals s'autoritza, són instal·lacions de servei públic, regulada pels reglaments d'Explotació i les tarifes que en aquest acte s'aproven i que s'adjunten com a annex núm. 1, sense perjudici de la seua modificació per la Direcció General d'Obres Públiques quan siga procedent.
  
La prestació de qualsevol servei principal o accessori es realitzarà en igualtat de condicions a qualsevol usuari que ho sol·licite, qui no tindrà més obligació que l'abonament de les tarifes corresponents.
  
El peticionari estarà obligat a col·locar o suprimir cartells, a costa seua i en el termini que s'ordene, per a destacar el caràcter d'ús públic de les dites instal·lacions, o bé evitar una falsa interpretació de zona privada o d'ús restringit. Tot això a judici de la Direcció General d'Obres Públiques de la Conselleria d'Obres Públiques, Urbanisme i Transports.
  
10. La totalitat dels llocs d'amarratge de la instal·lació, seran d'ús públic general, sense més exigència per a l'usuari que el pagament de les tarifes corresponents.
  
Un mateix usuari no podrà utilitzar un lloc públic d'amarratge per una durada superior al que establesquen les disposicions normatives sobre explotació d'instal·lacions esportives, i en el seu defecte per les ordres de la Direcció General d'Obres Públiques.
  
A efectes de comprovació de la prestació dels serveis públics a què es refereix aquesta prescripció, el concessionari portarà un registre diari d'activitats amb expressió dels vaixells atracats cada dia, en la forma que li assenyale la Direcció General d'Obres Públiques.
  
La totalitat dels serveis i instal·lacions seran d'ús públic, ja siga tarifat o gratuït, amb un cartell que indique l'horari d'obertura i tancament d'aquests que serà com a mínim el d'explotació de la zona portuària esportiva, que permeta al seu torn la seguretat i control de les instal·lacions nàutiques.
  
Aquesta resolució no posa fi a la via administrativa. Contra ella pot interposar-se recurs d'alçada davant el conseller d'Obres Públiques, Urbanisme i Transports, en el termini d'un mes a partir de l'endemà de la notificació d'aquesta, sense perjudici de la utilització per l'interessat de qualsevol altre recurs que s'estime oportú.
  
València, 30 de juny de 1999.- El director general d'Obres Públiques: Pedro Marco Segura.
  
Annex I
  
CLUB NÀUTIC MAR LES BASSETES, SL. Tarifes
  
Observacions: la quota d'usuari de base i transeünt, serà obligatòria pagar-la a partir d'un mes d'estada en el port.